STC ฟอร์มดี! โชว์ผลงาน 9 เดือนทำนิวไฮ พร้อมลงสนามเทรด 29 พ.ย.นี้
STC ฟอร์มดี! โชว์ผลงาน 9 เดือนทำนิวไฮ พร้อมลงสนามเทรด 29 พ.ย.นี้
STC ฟอร์มดี! โชว์ผลงาน 9 เดือนทำนิวไฮ พร้อมลงสนามเทรด 29 พ.ย.นี้
27 พ.ย. 2562

นายเอกชัย ชัยตระกูลทอง กรรมการผู้จัดการ บริษัท เอสทีซี คอนกรีตโปรดัคท์ จำกัด (มหาชน) หรือ STC เปิดเผยถึง ผลประกอบการไตรมาส 3/2562 ทำสิถิติสูงสุดรายไตรมาส มีรายได้รวม 107.24 ล้านบาท เพิ่มขึ้น 4.12% เมื่อเทียบกับงวดเดียวกันของปีก่อนอยู่ที่ 102.99 ล้านบาท กำไรขั้นต้น 37.38 ล้านบาท เพิ่มขึ้น 42.85% กำไรสุทธิ 9.06 ล้านบาท เพิ่มขึ้น 271.53% เมื่อเทียบกับงวดเดียวกันของปีก่อน เนื่องจากการลงทุนที่เพิ่มขึ้นของภาครัฐ สนับสนุนให้รายได้จากผลิตภัณฑ์คอนกรีตสำเร็จรูปประเภทท่อระบายน้ำคอนกรีตเสริมเหล็ก และบ่อพักน้ำ โดยเฉพาะสินค้าท่อระบายน้ำรูปสี่เหลี่ยมขนาดใหญ่ ซึ่งเป็นผลิตภัณฑ์ที่มีอัตรากำไรขั้นต้นค่อนข้างสูง ได้รับการตอบรับเพิ่มขึ้น
ขณะที่ผลประกอบการงวด 9 เดือนปี 2562 รายได้รวม 303.45 ล้านบาท เพิ่มขึ้น 11.12% เมื่อเทียบกับงวดเดียวกันของปีก่อนอยู่ที่ 273.09 ล้านบาท กำไรขั้นต้น 96.07 ล้านบาท  เพิ่มขึ้น 35.27% เมื่อเทียบกับงวดเดียวกันของปีก่อนอยู่ที่ 71.02 ล้านบาท กำไรสุทธิ 17.94 ล้านบาท เพิ่มขึ้น 221.51% เมื่อเทียบกับงวดเดียวกันของปีก่อนอยู่ที่ 5.58 ล้านบาท อัตรากำไรขั้นต้นในงวด 9 เดือน ปี 2562 สูงขึ้นอยู่ที่ 31.78% อัตรากำไรสุทธิอยู่ที่ 5.91%
ทั้งนี้ STC เสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (ไอพีโอ) จำนวน 148,000,000 หุ้น มูลค่าที่ตราไว้ (พาร์) 0.50 บาทต่อหุ้น กำหนดราคาไอพีโอ 1 บาทต่อหุ้น ถือเป็นระดับราคาที่เหมาะสม เมื่อเทียบกับปัจจัยพื้นฐานและโอกาสการเติบโตของบริษัทฯ ซึ่งมีการเติบโตทั้งด้านรายได้และกำไรตามนโยบายการลงทุนในเขตพัฒนาระเบียงพิเศษภาคตะวันออก (EEC)
โดยมีบริษัทหลักทรัพย์  เคทีบี (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย พร้อมนำหุ้น STC เข้าจดทะเบียนในตลาดหลักทรัพย์ เอ็ม เอ ไอ (mai) เป็นวันแรก วันที่ 29 พฤศจิกายน 2562  ในหมวดธุรกิจอสังหาริมทรัพย์และการก่อสร้าง
ทั้งนี้ภายหลังการระดมทุน ยิ่งทำให้ STC แข็งแกร่ง เงินที่ได้หลังหักค่าใช้จ่ายต่างๆ ได้เงินประมาณ 141.30 ล้านบาท นำไปชำระคืนเงินกู้จากสถาบันการเงิน และ/หรือเป็นเงินทุนหมุนเวียนในการดำเนินการของบริษัทฯ เพื่อเพิ่มศักยภาพการแข่งขัน  พร้อมรับการขยายตัวของอุตสาหกรรมงานก่อสร้าง งานระบบระบายน้ำ งานนิคมอุตสาหกรรม และธุรกิจอสังหาริมทรัพย์ ในเมืองพัทยาและพื้นที่เชื่อมโยง จังหวัดชลบุรี และจังหวัดใกล้เคียงในเขตภาคตะวันออกที่กำลังขยายตัว วางเป้าเป็นอีกหุ้น Growth Stock ที่ได้อานิสงส์จากโครงการเขตพัฒนาพิเศษภาคตะวันออก หรือ EEC และเป็น Dividend Stock ที่มีนโยบายการจ่ายปันผล ในอัตราไม่ต่ำกว่า 40%
“ผลประกอบการของ STC ที่ประกาศออกมา เป็นอีกสัญญาณบวกสะท้อน EEC มาแล้วของจริง เราเริ่มเห็นการลงทุนของภาครัฐในงานโครงสร้างพื้นฐานต่างๆ มาตั้งแต่ 2 ปีที่แล้ว จึงขยายโรงงานรองรับโอกาสดังกล่าว โดยแผนขยายกำลังการผลิตที่โรงงานนาวังเฟส 2 ซึ่งเริ่มดำเนินการผลิตไปเมื่อไตรมาส 4/2561 ทำให้ปีนี้ บริษัทฯ สามารถรับงานเพิ่มขึ้นได้อย่างชัดเจน 
ทั้งนี้คาดว่าด้วยนโยบายของภาครัฐ แผนแม่บทต่างๆที่ออกมา จะสนับสนุนความต้องการใช้ผลิตภัณฑ์คอนกรีตไปอีกไม่ต่ำกว่า 5 ปี เป็นโอกาสให้เราได้รับงานเพิ่มขึ้น เนื่องจากสินค้าของ STC ได้รับการยอมรับ และมีทำเลที่ตั้งโรงงานอยู่ใจกลางเมืองพัทยา เป็นจุดยุทธศาสตร์ที่ดีในการบริหารต้นทุนค่าขนส่ง และขยายการรับงานไปยังภาคตะวันออก” นายเอกชัย กล่าว